BASES DO PROGRAMA DE AXUDAS ECONÓMICAS PARA MULLERES VÍTIMAS DE VIOLENCIA DE XÉNERO 2019
ADMINISTRACIÓN LOCAL — Municipal — Vigo (Subvencións e axudas, 24/01/2019)

A violencia contra as mulleres, que aínda existe na nosa sociedade, constitúe a manifestación máis extrema da desigualdade. No período comprendido entre o 01.01.2003 ata o 18.12.2018, 965 mulleres foron asasinadas polas súas parellas ou exparellas só en España, segundo datos do Ministerio de la Presidencia, Relaciones con las Cortes e Igualdad. Non obstante, hai que ter en conta que este é un dos aspectos máis dramáticos e visibles das consecuencias da violencia de xénero, pero esta se manifesta de diversas formas e en diversos contextos, quedando moitas veces oculta. Ademais, esta violencia afecta tamén os e as menores que a sofren, con consecuencias fatais para o seu desenvolvemento. Desde o ano 2013, segundo datos do Ministerio, 27 menores foron vítimas mortais da violencia de xénero. Por isto, é necesario por parte dos poderes públicos e das administracións unha intervención firme e contundente para erradicala. A Lei Orgánica 1/2004, de 28 de novembro, de medidas de protección integral contra a violencia de xénero, no seu artigo 1 inclúe dentro do seu obxecto a prestación de asistencia as mulleres, a seus fillos e fillas menores e aos e ás menores suxeitos á súa tutela, ou garda e custodia, vítimas desta violencia. No seu artigo 19, ademais, establece o dereito á asistencia social integral para as vítimas, e a competencia para a súa organización por parte das Corporacións Locais. A Lei Orgánica 3/2007, de 22 de marzo, para a igualdade efectiva de mulleres e homes, imponlles aos poderes públicos que establezan medidas explícitas e accións positivas para acadar a igualdade real e efectiva entre mulleres e homes. No seu artigo 21, imponlles ás Entidades Locais o deber de integrar o dereito de igualdade no exercicio das súas competencias e colaborar, a tal efecto, co resto das Administracións públicas. A Lei 7/1985, de 2 de abril, reguladora das bases de réxime local no seu artigo 25.2. o), na redacción dada polo Real Decreto-lei 9/2018, de 3 de agosto, atribúen ás entidades locais competencias en: actuacións na promoción da igualdade entre homes e mulleres así como contra a violencia de xénero. Esta materia atópase vinculada ás competencias que en materia de igualdade e promoción das mulleres ten delegadas a Concellería de Igualdade mediante acordo da Xunta de Goberno Local de data 19 de xuño de 2015 e que no relativo a este servizo e á súa finalidade, son: conceder axudas económicas a favor das vítimas de violencia de xénero, previa proposta técnica das profesionais dos servizos municipais de atención as mulleres. O IV Plan de Igualdade do Concello de Vigo, aprobado polo Pleno da Corporación Municipal o día 25 de novembro de 2009 e vixente na actualidade por acordo da Xunta de Goberno Local do día 25 de xaneiro de 2013, contempla entre os seus obxectivos específicos garantir e mellorar a atención integral ás mulleres vítimas da violencia de xénero. Entre as actuacións a poñer en marcha: potenciación e incremento dos recursos específicos de atención e axuda ás mulleres vítimas de violencia. Consciente da necesidade de actuar contra a violencia de xénero, e no marco das súas competencias, o Concello de Vigo veu a desenvolver unha liña de actuación, xa consolidada nos últimos anos, na que é prioritaria a abordaxe do fenómeno da violencia dende diversos dispositivos e programas municipais. Así, a través da Concellería de Igualdade, lévanse a cabo programas de prevención e sensibilización, ademais da posta en marcha dunha serie de servizos e programas de atención e tratamento específico e integral da violencia de xénero. Cabe salientar o labor desenvolto desde o Centro Municipal de Información dos Dereitos da Muller, desde o cal se ofrece apoio e asesoramento legal, psicolóxico e social, que se complementa con dispositivos de acollemento como o Centro de Emerxencia ou a Rede de Vivendas Municipal dirixido a vítimas de violencia de xénero. Para que o acollemento e a atención sexa integral, a intervención non só debe comprender aspectos psicolóxicos, educativos, sociolaborais e xurídicos, senón que existen aspectos económicos de carácter urxente que deben ser cubertos para que as mulleres en situación de estar a padecer violencia de xénero logren acadar unha vida autónoma. A maior parte das usuarias da rede municipal de atención e acollemento para mulleres vítimas de violencia de xénero, son mulleres con cargas familiares en situación económica precaria. A falta de cualificación profesional, a dependencia económica e afectiva co agresor, a baixa autoestima, a responsabilidade de ter baixo o seu coidado a menores ou persoas dependentes, o medo, e as propias limitacións no mercado de traballo, fan que as posibilidades de resolución autónoma da súa vida sexan enormemente dificultosas. Así, a experiencia acumulada de máis de dúas décadas de traballo, indica a necesidade de que por parte da administración se lles recoñeza o dereito a unha axuda económica temporal que facilite unha vida autónoma, independente e favoreza a ruptura co agresor. Para acadar este fin proponse a aprobación das Bases para o desenvolvemento dos procedementos aplicables para o outorgamento das axudas directas non periódicas para mulleres vítimas de violencia de xénero no ano 2019, no marco definido na normativa reguladora das subvencións públicas e de acordo cos criterios normativos e regulamentarios aprobados polo Concello de Vigo de forma específica, en relación coas subvencións, dentro das Bases de execución orzamentaria. A finalidade desta medida é dotar ás mulleres dunha axuda económica temporal, non periódica, que lles permita afrontar os gastos máis urxentes e básicos no proceso de ruptura e que poderán consistir en: cartos mensuais de peto, lavandería, alimentación, hixiene, farmacia, alugueiro, transporte, traslados de seguridade, actividades formativas, extraescolares, consumos, enxoval e/ou outras necesidades urxentes e inmediatas. No casos extremos de que a muller faleza ou teña lesións físicas ou psíquicas que lle imposibiliten ser beneficiaria, as axudas se poderán destinar a facer fronte principalmente a gastos de alimentación, hixiene ou vivenda para as persoas que convivisen coa vítima e dependesen economicamente dela. Correspóndelle á traballadora social do Centro Municipal de Información dos Dereitos da Muller do Concello de Vigo, ou profesional da Concellería de Igualdade competente en cada caso, informar, asesorar, e orientar ás mulleres interesadas en todo o relacionado cos requisitos, características, documentación necesaria, contías, etc, deste réxime de axudas, así como de realizar a valoración profesional, acreditación de situación de violencia de xénero e a proposta de concesión. As axudas económicas que se concedan ao abeiro desta convocatoria terán necesariamente carácter temporal e non periódico, para atender situacións concretas derivadas da situación de violencia de xénero valorada e acreditada polo equipo multidisciplinar do Centro Municipal de Información dos Dereitos da Muller do Concello de Vigo. No uso das competencias que lle atribúe o Decreto de Delegación de Alcaldía de 19 de xuño de 2015 e Acordo da Xunta de Goberno Local de 19 de xuño de 2015, a concelleira de Igualdade terá a facultade de conceder as axudas, previa conformidade da xefa do Servizo. A concesión das axudas axustarase no seu conxunto á seguinte partida e importe: Non obstante, de se producir un incremento na demanda que xere un gasto superior ó previsto, modificarase a partida na medida en que fose necesario, sempre que existan recursos financeiros suficientes e de acordo á legalidade vixente en materia orzamentaria. O réxime xurídico no que se enmarca este programa de actuación é conforme co disposto na normativa autonómica sobre subvencións Lei 9/2007, de 13 de xuño de subvencións de Galicia, a Lei 38/2003, do 17 de novembro, xeral de subvencións, o seu regulamento de desenvolvemento, RD 887/2006, de 21 de xullo, así como as Bases de execución do orzamento vixente do Concello de Vigo. Por isto, este expediente establece o marco de actuación para o procedemento aplicable o longo do ano 2019, no marco xurídico definido na Lei 9/2007, do 13 de xuño, de subvencións de Galicia. Consta dos obxectivos a clasificación das axudas, requisitos e obrigas das destinatarias así como as peculiaridades da xestión destas subvencións directas. Contémplanse, igualmente, as contías máximas das axudas directas e a posibilidade de compatibilizalas con outras subvencións. En relación co cumprimento dos procedementos para a concesión directa establecidos na Lei Lei 9/2007, do 13 de xuño, de subvencións de Galicia, o presente expediente contempla os principios recollidos no artigo 26.2 da citada Lei. Ao amparo do artigo 13.2. e) da Lei 38/2003 Xeral de Subvencións, atendendo á natureza destas axudas, para obter a condición de beneficiaria exceptúase o requisito de acreditar estar ao corrente coas obrigas tributarias e coa Seguridade Social. Tendo en conta a natureza e obxecto destas axudas non periódicas para mulleres vítimas de violencia de xénero, e en aplicación do previsto sobre o particular nos artigos 18.3. d) e o 20.8. b) da Lei 38/2003, 30 do RD 887/2006 e 15.2 d) da Lei 9/2007, non será precisa a publicación da concesión, toda vez que a mesma se estima contraria ao respecto e salvagarda do honor e a intimidade persoal e familiar das persoas físicas en virtude do establecido na Lei Orgánica 1/1982, do 5 de maio, de protección civil do dereito ó honor, á intimidade persoal e á propia imaxe. Esta restrición aplícase tamén ó Portal da Transparencia do “Sistema Nacional de Publicidade de Subvencións” (SNPS). Estas bases teñen por obxecto fixar os criterios e regulamentar o procedemento aplicable para o outorgamento das axudas directas de carácter non periódico para mulleres vítimas de violencia de xénero para o ano 2019. A finalidade destas axudas é a de apoiar ás mulleres en situación acreditada de violencia de xénero para afrontar unhas necesidades derivadas principalmente da violencia de xénero no proceso de ruptura co agresor e sempre que, a xuízo dos servizos municipais de atención á muller, non poidan ser cubertas pola beneficiaria. O programa diríxese ás mulleres vítimas de violencia de xénero, usuarias dos dispositivos municipais de atencións as mulleres do Concello de Vigo. No casos extremos en que a muller faleza ou teña lesións físicas ou psíquicas que lle imposibiliten ser beneficiaria, as axudas poderanse destinar a facer fronte principalmente a gastos de alimentación, hixiene ou vivenda para as persoas que convivisen coa vítima e dependesen economicamente dela. Todas as axudas concedidas terán o carácter de temporais, non periódicas, e poderán facer fronte aos seguintes gastos: cartos mensuais de peto, lavandería, alimentación, hixiene, farmacia, alugueiro, transporte, traslados de seguridade, actividades formativas, extraescolares, consumos, enxoval e/ou outras necesidades urxentes e inmediatas. a) Mulleres vítimas de violencia de xénero que estean a tratamento nos dispositivos específicos de atención ás mulleres do Concello de Vigo: Centro Municipal de Información dos Dereitos da Muller, Centro de Emerxencia e/ou Rede Municipal de Vivendas de Protección para mulleres vítimas de violencia de xénero. b) No caso de que a muller padeza lesións psíquicas ou físicas que imposibiliten a recepción da axuda, está poderase conceder a algún membro/a da súa familia. c) No caso extremo de que a muller faleza, con carácter excepcional poderase conceder a axuda económica ás persoas que conviviran coa vítima e dependesen economicamente dos seus ingresos, coordinando o caso cos servizos sociais de atención primaria. Cando sexan fillos e fillas menores de idade, os que convivisen coa nai, o beneficiario/a da axuda será a persoa adulta que se responsabilice do/s menores. As circunstancias descritas nos apartados b) e c) deberán acreditarse no informe técnico da proposta da axuda. Os requisitos para acceder a estas axudas son os seguintes: 1º.—Ser maior de idade ou persoa menor emancipada.2º.—Ter acreditada a situación de vítima de violencia de xénero por parte do Centro Municipal de Información dos Dereitos da Muller do Concello de Vigo.3º.—Residir no termo municipal de Vigo.4º.—Non dispoñer de ingresos económicos suficientes para afrontar os gastos derivados da súa solicitude, a valoración da traballadora social do Centro Municipal de Información dos Dereitos da Muller.5º.—Ter debidamente xustificadas as axudas concedidas con anterioridade.6º.—Presentar a solicitude e toda a documentación acreditativa da situación de necesidade e da situación de violencia de xénero que solicite o equipo multidisciplinar do Centro Municipal de Información dos Dereitos da Muller ou ben, autorizar ó Concello de Vigo (Servizo de Igualdade) para obter das administracións públicas e organismos públicos e privados a información e documentos necesarios para a tramitación da mesma. Tendo en conta a natureza destas axudas, ó abeiro do disposto no Art.13.2 da LXS (Lei 38/2003), exceptúase o requisito de acreditar o cumprimento das obrigas tributarias e coa Seguridade Social para obter a condición de beneficiaria. A cantidade máxima destinada a este programa será 15.000,00 euros (quince mil euros) que se fará efectiva con cargo á aplicación orzamentaria “Bolsas económicas” 2311.480.00.00 do orzamento vixente da Concellería de Igualdade do Concello de Vigo. Non obstante, de se producir un incremento na demanda que xere un gasto superior ó previsto, modificarase a partida na medida en que fose necesario, sempre que existan recursos financeiros suficientes e de acordo á normativa vixente en materia orzamentaria. O procedemento de concesión destas axudas iniciarase de oficio ou por instancia da persoa interesada presentada no Rexistro Xeral Municipal ou por calquera dos medios indicados no artigo 16.4 da Lei 39/2015, do 1 de outubro, do procedemento administrativo común das administracións públicas. Correspóndelle á traballadora social do Centro Municipal de Información dos Dereitos da Muller do Concello de Vigo, ou profesional da Concellería de Igualdade competente en cada caso, informar, asesorar, e orientar ás mulleres interesadas en todo o relacionado cos requisitos, características, documentación necesaria, contías, etc, deste réxime de axudas, así como de realizar a valoración profesional, acreditación de situación de violencia de xénero e a proposta de concesión. No informe social emitido deberá quedar acreditada as limitacións económicas que ten a beneficiaria para facer fronte aos devanditos gastos así como a urxencia e a imposibilidade de que as necesidades reflectidas no informe sexan atendidas polos servizos sociais de atención primaria ou por outras administracións públicas. Esta axuda é compatible con outras axudas de carácter público e/ou privado. O importe máximo por beneficiaria e ano establécese en 600 €/ano, agás causas urxentes debidamente xustificadas. O pago da axuda concedida poderase realizar en pagos fraccionados atendendo á valoración realizada polos servizos municipais de atención ás mulleres. A concelleira delegada de Igualdade será quen teña a facultade para resolver sobre a aprobación ou denegación destas axudas. Unha vez concedida a axuda, a beneficiaria deberá asinar o recibín e disporá dun prazo de dez (10) días desde a recepción desta para presentar a xustificación perante a traballadora social do Centro Municipal de Información dos Dereitos da Muller, mediante facturas ou documentos acreditativos do gasto realizado. A traballadora social comprobará que queda xustificado o gasto e a finalidade da axuda concedida. As axudas concedidas con cargo a este programa teñen carácter temporal, non periódicas, para abordar aspectos concretos derivados da situación de violencia de xénero, situación acreditada e valorada polas profesionais do equipo multidisciplinar do Centro Municipal de Información dos Dereitos da Muller do Concello de Vigo. Estas axudas poderán facer fronte aos seguintes gastos: cartos mensuais de peto, lavandería, alimentación, hixiene, farmacia, alugueiro, transporte, traslados de seguridade, actividades formativas, extraescolares, consumos, enxoval e/ou outras necesidades urxentes e inmediatas. A concesión dunha destas axudas non da dereito por si mesmo á concesión doutra polo mesmo concepto. Tampouco poderán ser invocadas como precedente. As interesadas poderán presentar as súas solicitudes de axudas a través do Rexistro Xeral Municipal, ou por calquera dos medios indicados no artigo 16.4 da Lei 39/2015, de 1 de outubro, do procedemento administrativo común das administracións públicas. Presentaranse no modelo oficial (Anexo I-A) debidamente cubertas e asinadas pola solicitante. Atenderanse solicitudes desde o día seguinte á publicación do extracto da convocatoria no Boletín Oficial da Provincia de Pontevedra e ata o día 23.12.2019. A Concellería de Igualdade solicitará o correspondente expediente de gastos a xustificar para a execución destas axudas, que se farán efectivas na conta restrinxida da Tesourería municipal con cargo á aplicación orzamentaria núm.2311.480.00.00 do orzamento vixente.1. Aplicar a axuda á finalidade para a que foi concedida.2. Permitir e facilitar o labor do persoal designado para comprobar a situación económica e familiar da posible beneficiaria.3. Comunicar os cambios que puidesen dar lugar á modificación, suspensión ou acumulación da prestación.4. Reintegrar o importe da prestación indebidamente percibida ou en contía indebida.5. Cumprir as condicións e obrigas específicas determinadas polas profesionais do equipo multidisciplinar do Centro Municipal de Información dos Dereitos da Muller.6. Presentar as facturas xustificativas da axuda recibida no prazo indicado para tal efecto. Tendo en conta a natureza e obxecto destas axudas non periódicas para mulleres vítimas de violencia de xénero, e en aplicación do previsto sobre o particular nos artigos 18.3. d) da Lei 38/2003, 30 do RD 887/2006 e 15.2 d) da Lei 9/2007, non será precisa a publicación da concesión, toda vez que a mesma estímase contraria ó respecto e salvagarda do honor e a intimidade persoal e familiar das persoas físicas en virtude do establecido na Lei Orgánica 1/1982, do 5 de maio, de protección civil do dereito ó honor, á intimidade persoal e á propia imaxe. Esta restrición aplícase tamén ó Portal da Transparencia do “Sistema Nacional de Publicidade de Subvencións” (SNPS). a) Lugar: as beneficiarias xustificarán as axudas concedidas presentando perante a traballadora social do Centro Municipal de Información dos Dereitos da Muller (CMIDM) a documentación que se indica no seguinte apartado. b) Documentación: as axudas concedidas quedarán xustificadas coa presentación do DNI, ou outro documento oficial de identidade, unha declaración asinada pola beneficiaria conforme recibiu a axuda económica e as facturas ou comprobantes do gasto efectuado. No caso de que a axuda fose concedida para cubrir gastos de necesidades básicas, como poden ser os cartos de peto ou manutención, os documentos acreditativos dos gastos realizados quedarán baixo a custodia da traballadora social do CMIDM, podendo ser consultados pola Intervención Xeral. c) Prazo: a beneficiaria disporá dun prazo de dez (10) días desde a recepción da axuda para presentar a xustificación perante a traballadora social do Centro Municipal de Información dos Dereitos da Muller, mediante facturas ou documentos acreditativos do gasto realizado. A traballadora social comprobará que queda xustificado o gasto e a finalidade da axuda concedida. Concellería de Igualdade: Centro Municipal de Información dos Dereitos da Muller en coordinación co Servizo de Igualdade do Concello de Vigo O seguimento da utilización e destino das axudas corresponderalle á traballadora social do Centro Municipal de Información dos Dereitos da Muller. No expediente deberá incluírse a proposta-fundamentada da axuda e a contía concedida de cada muller beneficiaria desta axuda. Co obxecto de realizar o seguimento e axustar a medida, elaborarase unha memoria anual que reflicta cando menos: a) número de beneficiarias b) finalidade da axuda c) importe das axudas concedidas d) seguimento do destino das axudas e) número de solicitudes denegadas f) motivo de denegación de solicitudes Vigo, 17 de xaneiro de 2019 Abel Caballero Álvarez, alcalde